Hermania Neergaard

Hermania Sigvardine Neergaard (12. august 1799 i København – 25. marts 1875 på Aldershvile ved Bagsværd) var blomstermaler. Forældrene var grosserer Hans Peter Neergaard og Sophie Kirstine Læssøe.

Uddannelse 
Hermania Neergaard var elev hos den anerkendte miniaturemaler Frederik Christian Camradt (1762-1844), som ledede en tegne- og maleskole. Her bestod uddannelsen som blomstermaler i at kopiere malerier fra Det Kongelige Billedgalleri. På dette tidspunkt eksisterede lige muligheder for at blive kunstnere ikke for kvinder og mænd. Kvinder kunne ikke blive optaget på kunstakademi, men måtte, som kunsthistorikeren Karina Lykke Grand beskriver - kun forud for giftermål - modtage privatbetalt undervisning ved lærere eller kyndige i og omkring kunstakademiets cirkler. Og helst beskæftige sig med blomstermaleriet eller interiørmaleriets motivkredse.

Kunstnerisk virke 
Motiverne i Hermania Neergaards malerier var blomster sat i glas, skåle og kurve, blomster og frugter og i sine senere år især vilde blomster eller groende planter.

Det først udstillede værk på Charlottenborg var en gouache, en kopi efter et blomsterstykke af læreren F. C. Camradt. Senere arbejdede hun videre med oliemaleri. I 1831 benyttede Hermania Neergaard sig første gang af et nyt element i kompositionerne, nemlig en etrurisk vase. I kredsen omkring billedhuggeren Bertel Thorvaldsen var disse vaser ofte benyttet som motiver, og senere sås det også hos maleren J. L. Jensen, som Hermania Neergaard selv var inspireret af. Hun færdedes på Nysø, og Thorvaldsen købte et maleri af hende til sin samling. Hermania Neergaard blev en meget anerkendt maler, og Christian 8. og Frederik 7. erhvervede værker af hende.

Ud fra kataloget til Kvindelige Kunstneres Retrospektive Udstilling, som blev afholdt i Den Fries Udstillingsbygning 1920, ses det, at Hermania Neergaard også beskæftigede sig med portrætmaleri. I arbejdsfortegnelsen over udstillingens "Ældre Arbejder" er opført som nr. 24, af Hermania Neergaard Portrait af Justitsraad Kilde. Kontorchef i Admiralitetet, 80 Aar. 1832, tilh. Generalinde Holten. Derudover udstillede hun nr. 25 En Vase med Blomster, tilh. Professorinde Barnekow, og nr. 26 En Vase med Blomster i et Landskab. St. M. f. Kunst.

Ved siden af sit arbejde som kunstner gav Hermania Neergaard privatundervisning i blomstermaleri.

Udstillinger 

 1821, 1824-1825, 1827-1838, 1840-1853, 1855-1856, 1858-1859, 1862, 1866.1867, 1869-1871, 1873, 1875 Charlottenborg Forårsudstilling
 1895 Kvindernes Udstilling, København
 1920 Kvindelige Kunstneres Retrospektive Udstilling, København
 1986 O. D. Ottesen og andre blomstermalere på H. C. Andersens tid, Sønderborg Slot
 2019 Dansk Guldalder - Verdenskunst mellem to katastrofer, Nationalmuseum, Stockholm, Statens Museum for Kunst, København
 2020 Petit Palais - Musée des Beaux-Arts de la Ville de Paris

Værker i offentlig eje 

 1831 En etrurisk vase med blomster, Statens Museum for Kunst
 1832 En etrurisk vase med blomster, stående på en træstub, Statens Museum for Kunst
 1837 En ananas i urtepotte og frugter på et stenbord, Statens Museum for Kunst
 1842 Et glas med blomster på en bordplade, Thorvaldsens Museum
 1845 Blomstrende planter, Statens Museum for Kunst
 Repræsenteret i Kobberstiksamlingen

Referencer og kilder

Referencer 

Malere fra Danmark
Personer fra København
Danskere i 1800-tallet
Blomstermalere
Kvindelige kunstnere fra Danmark